**Ministru kabineta rīkojuma projekta**

**“Grozījumi Eiropas Savienības struktūrfondu un Kohēzijas fonda 2014.-2020.gada plānošanas perioda darbības programmā “Izaugsme un nodarbinātība”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Eiropas Savienības struktūrfondu un Kohēzijas fonda (turpmāk – ES fondi) 2014.–2020.gada plānošanas perioda darbības programma “Izaugsme un nodarbinātība” (turpmāk – darbības programma) ir apstiprināta ar Ministru kabineta (turpmāk – MK) 2015.gada 4.februāra rīkojumu Nr.62 “Par Eiropas Savienības struktūrfondu un Kohēzijas fonda 2014.–2020.gada plānošanas perioda darbības programmu “Izaugsme un nodarbinātība””. Darbības programma tika izstrādāta saskaņā ar Eiropas Parlamenta un Padomes 2013.gada 17.decembra regulu (ES) Nr.1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu un Kohēzijas fondu un Eiropas Jūrlietu un zivsaimniecības fondu un atceļ Regulu (EK) Nr.1083/2006 (turpmāk – Regula Nr.1303/2013) un saskaņā ar Regulas Nr.1303/2013 30.panta 1.punktu dalībvalstij ir tiesības iesniegt Eiropas Komisijai (turpmāk – EK) pienācīgi pamatotu prasību veikt grozījumus darbības programmā. Darbības programmas saskaņošanas laikā tika panākta vienošanās ar EK par 8.3.4.specifiskā atbalsta mērķa “Samazināt priekšlaicīgu mācību pārtraukšanu, īstenojot preventīvus un intervences pasākumus” (turpmāk – 8.3.4.SAM) satura definēšanu pēc izpētes pabeigšanas par priekšlaicīgas mācību pamešanas iemesliem. Valsts sekretāru 2015.gada 5.novembra sanāksmē tika izsludināts Izglītības un zinātnes ministrijas izstrādātais konceptuālā ziņojuma projekts “Par politikas alternatīvu veidošanu priekšlaicīgas mācību pārtraukšanas problēmas risināšanai, lai nodrošinātu 8.3.4.specifiskā atbalsta mērķa “Samazināt priekšlaicīgu mācību pārtraukšanu, īstenojot preventīvus un intervences pasākumus” ieviešanu” (turpmāk – konceptuālais ziņojums), kas ietver nepieciešamo pētījumu rezultātu apkopojumu. Ministru kabineta (turpmāk – MK) 2015.gada 13.oktobra sēdes protokollēmuma (Nr.54, 37.§) “Informatīvai ziņojums “Par Jauniešu garantijas īstenošanas progresu 2014.gadā”” 3.punktā Finanšu ministrijai tika noteikts uzdevums līdz 2015.gada 31.decembrim sagatavot un iesniegt noteiktā kārtībā MK grozījumus darbības programmā, īstenojot finansējuma pārdali no 8.prioritārā virziena “Izglītība, prasmes un mūžizglītība” uz 7.prioritāro virzienu “Nodarbinātība un darbaspēka mobilitāte”. Minētais termiņš MK 2016.gada 1.marta sēdē (Prot Nr.10, 17§) tika pagarināts līdz 2016.gada 1.jūlijam, ņemot vērā, ka 2015.gada 3.decembra Koalīcijas partneru darba grupas (turpmāk – KDG) sēdes laikā KDG locekļi tika aicināti līdz 2016.gada 5.janvārim (ieskaitot) sniegt papildu priekšlikumus grozījumiem darbības programmā, lai nodrošinātu iespēju vienlaikus ar virzāmajiem grozījumiem veikt citus nepieciešamus precizējumus un izvairītos no atkārtotu grozījumu virzīšanas tuvākajā laikā.Vienlaikus, lai nekavētu grozījumu virzību un nodrošinātu iespējami ātru grozījumu apstiprināšu, tai skaitā, ņemot vērā, ka grozījumi vēl jāapstiprina EK, KDG 2016.gada 9.marta sēdē tika aicināts grozījumus virzīt apstiprināšanai pēc iespējas ātrāk, t.i. nodrošinot iesniegšanu MK līdz 2016.gada 12.aprīlim. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Sākot ar ES fondu 2014.–2020.gada plānošanas periodu EK ir ieviesusi vairākus jauninājumus ar mērķi padarīt kohēzijas politikas ieviešanu vēl efektīvāku. Viens no šādiem jauninājumiem ir *ex-ante* nosacījumu izmantošana. *Ex-ante* nosacījumi ir nepieciešamie priekšnosacījumi, lai nodrošinātu, ka dalībvalstis ir veikušas visas darbības, kas nepieciešamas kohēzijas politikas atbalsta efektīvai un racionālai izmantošanai. Partnerības līgums Eiropas Savienības investīciju fondu 2014.–2020.gada plānošanas periodam (turpmāk – partnerības līgums) paredz 10.1.*ex ante* nosacījumu priekšlaicīgas mācību pārtraukšanas jomā: “Ir izstrādāts stratēģisks politikas satvars, lai mazinātu priekšlaicīgu mācību pārtraukšanu, ņemot vērā Līguma par Eiropas Savienības darbību 168.pantā noteiktos ierobežojumus un nodrošinot ekonomisku ilgtspējību”. Šī nosacījuma izpilde ir priekšnoteikums 8.3.4.SAM ieviešanas uzsākšanai.Lai nodrošinātu 10.1.*ex ante* nosacījuma izpildi, Izglītības un zinātnes ministrijai tika uzdots veikt pētījumu par priekšlaicīgas mācību pamešanas iemesliem, sniegt priekšlikumus sistēmiskiem ilgtspējīgiem uzlabojumiem datu ievākšanā, uzskaitē un analīzē, kā arī priekšlikumus preventīvu un kompensējošu pasākumu ieviešanai, ņemot vērā, ka šobrīd pieejamie dati ir atšķirīgi dažādos izglītības līmeņos un tādējādi nav salīdzināmi. Saskaņā ar partnerības līgumā noteikto, plānotais uzdevuma izpildes termiņš – 2015.gada 31.jūlijs. Ņemot vērā, ka Izglītības un zinātnes ministrijas sagatavotais konceptuālā ziņojuma projekts 2015.gada 5.novembrī tika izsludināts Valsts sekretāru sanāksmē, varēja tikt sagatavoti attiecīgie grozījumi darbības programmā, lai papildinātu to ar 8.3.4.SAM saturu. Saskaņā ar sākotnēji plānoto laika grafiku 8.3.4.SAM uzsākšana tiek kavēta – projektu iesniegumu vērtēšanas kritērijus sākotnēji tika plānots virzīt saskaņošanai 2015.gada beigās. Šobrīd 8.3.4.SAM sākotnējais novērtējums un projektu iesniegumu vērtēšanas kritēriji ir izstrādāti un tiks izskatīti ES fondu apakškomitejas sēdē 2016.gada 28.aprīlī. Lai nekavētu 8.3.4.SAM regulējuma tālāku virzību ir nepieciešams pēc iespējas ātrāk veikt nepieciešamos grozījumus darbības programmā un uzsākt 8.3.4.SAM īstenošanu. Papildus minētajam rīkojuma projektā ir ietverti vairāki citi precizējumi darbības programmā.Lai nodrošinātu 3.4.1.specifiskā atbalsta mērķa “Paaugstināt tiesu un tiesībsargājošo institūciju personāla kompetenci komercdarbības vides uzlabošanas sekmēšanai.” (turpmāk – 3.4.1.SAM) atbilstību Tiesu varas un tiesībaizsardzības iestāžu darbinieku cilvēkresursu kapacitātes stiprināšanas un kompetenču attīstīšanas plānā 2015.–2020.gadam (MK 27.08.2015. rīkojums Nr.463)) veiktajiem grozījumiem, tiek paplašināta 3.4.1.SAM mērķa grupa un atbalstāmās darbības.Savukārt, 3.4.2. specifiskā atbalsta mērķim “Valsts pārvaldes profesionālā pilnveide un sociālā dialoga attīstība labāka tiesiskā regulējuma izstrādē mazo un vidējo komersantu atbalsta, korupcijas novēršanas un ēnu ekonomikas mazināšanas jomās.” (turpmāk – 3.4.2.SAM), tiek paplašināta mērķa grupa, to papildinot ar sociālajiem partneriem un sadarbības partneriem, tādējādi attīstot sociālo dialogu, kā arī Valsts kontroli kā neatkarīgu koleģiālu augstākās revīzijas iestādi nosakot kā finansējuma saņēmēju tās profesionālai pilnveidei. Attiecīgi papildinot atbalstāmās darbības un paredzot papildu finansējuma pārdali no 3.4.1.SAM (590 224 euro) uz 3.4.2.SAM, tādējādi nodrošinot nepieciešamo finansējumu sociālajiem partneriem un sadarbības partneriem sociālā dialoga attīstībai.5.2.1. specifiskā atbalsta mērķim ”Veicināt dažāda veida atkritumu atkārtotu izmantošanu, pārstrādi un reģenerāciju.” tiek paplašināti iznākuma rādītāji un atbalstāmās darbības. Šādi grozījumi atbalstīti MK 27.10.2015.sēdē.Atbilstoši Pamatnostādnēm ieslodzīto resocializācijas pilnveidošanai ieslodzījuma laikā un pēc atbrīvošanas no 2015.gada līdz 2020.gadam (MK 15.09.2015. rīkojums Nr.581) 9.1.2. specifiskā atbalsta mērķim “Palielināt bijušo ieslodzīto integrāciju sabiedrībā un darba tirgū” tiek precizēti uzraudzības rādītāji.Savukārt, atbilstoši MK 2015.gada 3.novembrī atbalstītajam Rīcības plānam personu, kurām nepieciešama starptautiskā aizsardzība, pārvietošanai un uzņemšanai Latvijā tiek paplašināta 9.1.4.specifiskā atbalsta mērķa “Palielināt diskriminācijas riskiem pakļauto personu integrāciju sabiedrībā un darba tirgū” mērķa grupa.Ņemot vērā EK vadlīnijās par intervences kategoriju piemērošanu[[1]](#footnote-1) noteikto, tika pārskatīti darbības programmā iekļautie intervences laukuma kodi, ņemot vērā specifisko atbalsta mērķu ietvaros plānotās darbības, gan papildinot ar jauniem kodiem, gan pārskatot indikatīvo finansējuma sadalījumu starp kodiem, tādejādi nodrošinot, ka apstiprinātajos projektu iesniegumos plānotās darbības atbildīs DP noteiktajiem intervences laukuma kodiem prioritāro virzienu līmenī.Tāpat darbības programmas grozījumi paredz veikt virkni precizējumus sasniedzamajos rādītājos, kuru nepieciešamība konstatēta, nozaru ministrijām sagatavojot precīzākus investīciju plānus un nosacījumus specifisko atbalsta mērķu ieviešanai, kā arī atsevišķus tehniskus precizējumus. |
| 3. | Projekta izstrādē iesaistītās institūcijas | Darbības programmas grozījumu izstādē un saskaņošanā tika iesaistītas visas atbildīgās iestādes, proti, Ekonomikas ministrija, Izglītības un zinātnes ministrija, Kultūras ministrija, Labklājības ministrija, Satiksmes ministrija, Veselības ministrija, Vides aizsardzības un reģionālās attīstības ministrija, Tieslietu ministrija, Valsts kanceleja un Zemkopības ministrija. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Potenciālie ES fondu finansējuma saņēmēji, to sadarbības partneri un gala labuma guvēji. |
| 2. | Tiesiskā regulējuma ietekme uz tautsaimniecību un administratīvo slogu | Darbības programma kopumā pozitīvi ietekmē visas tautsaimniecības jomas, savukārt grozījumi veicinās ieguldījumu veikšanu īpaši uzņēmējdarbības, vides, nodarbinātības, sociālās iekļaušanas un izglītības jomās. Detalizētāki nosacījumi tiks ietverti MK noteikumos par specifisko atbalsta mērķu īstenošanu, kurus skars darbības programmas grozījumi. Sabiedrības grupām un institūcijām projekta tiesiskais regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Tieša ietekme uz valsts un pašvaldību budžetiem tiks vērtēta, izstrādājot MK noteikumus par specifisko atbalsta mērķu īstenošanu, kurus skars grozījumi darbības programmā.  |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti  | Specifisko atbalsta mērķu ieviešanu, kurus skars grozījumi darbības programmā, regulēs MK noteikumi par specifisko atbalsta mērķu īstenošanu, kas atbilstoši Eiropas Savienības struktūrfondu un Kohēzijas fonda 2014.–2020.gada plānošanas perioda vadības likumam (turpmāk –Vadības likums) tiks izstrādāti līdz 2017.gada 31.decembrim. |
| 2. |  Atbildīgā institūcija  | Finanšu ministrija. |
| 3. | Cita informācija | Nav.  |

**Anotācijas V sadaļa – projekts šīs jomas neskar.**

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība tika nodrošināta, prezentējot grozījumu priekšlikumus ES fondu 2014.–2020.gada plānošanas perioda uzraudzības komitejas 2015.gada 24.novembra sēdē, kā arī publicējot grozījumus ES fondu 2014.–2020.gada plānošanas perioda uzraudzības komitejas e-portfelī un saskaņojot tos ES fondu 2014.–2020.gada plānošanas perioda uzraudzības komitejas 2016.gada 17.marta rakstiskajā procedūrā. |
| 2. | Sabiedrības līdzdalība projekta izstrādē | Sabiedrības līdzdalība rīkojuma projekta izstrādē tika nodrošināta ar ES fondu 2014.–2020.gada plānošanas perioda uzraudzības komitejas iesaisti, kuras sastāvā ir gan visas nozares ministrijas, gan sociālie un sadarbības partneri. |
| 3. | Sabiedrības līdzdalības rezultāti | Ar ES fondu 2014.–2020.gada plānošanas perioda uzraudzības komitejas lēmumu Nr. L-2016/20, kas tika pieņemts 2016.gada 1.aprīlī, apstiprināti grozījumi darbības programmā “Izaugsme un nodarbinātība”. |
| 4. | Cita informācija | Nav. |

|  |
| --- |
| **VII Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | ES fondu vadībā iesaistītās institūcijas saskaņā ar Vadības likumā noteikto. |
| 2. | Projekta izpildes ietekme uz pār­valdes funkcijām un institucionālo struktūru.Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem. | Jaunu institūciju izveide, esošu institūciju likvidācija vai reorga­nizācija nav paredzēta. |
| 3. | Cita informācija | Nav. |

Finanšu ministre D.Reizniece-Ozola

08.04.2016 8:59

1490

E. Šmidriņa, 67083839

Evita.Smidrina@fm.gov.lv

1. EK vadlīnijas “Nomenclature of Categories of intervention and the Methodology for tracking of Climate change related expenditure under Cohesion Policy” [↑](#footnote-ref-1)